**ΚΟΙΝΩΝΙΚΑ-ΟΙΚΟΝΟΜΙΚΑ ΣΥΣΤΗΜΑΤΑ**

**Κοινωνικο-Οικονομικό σύστημα** είναι ο τρόπος και τα μέσα με τα οποία η οικονομία παράγει,διανέμει τα αγαθά και προσδιορίζει τις κοινωνικές σχέσεις.

Κοινωνία δεν είναι ένα απλό άθροισμα ατόμων, αλλά ένα σύνολο κοινωνικών σχέσεων που προσδιορίζεται από τον τρόπο που οι άνθρωποι παράγουν τα αγαθά.

Παραγωγικοί συντελεστές είναι τα μέσα και οι πόροι που χρησιμοποιούνται για την παραγωγή προϊόντων. Τέτοιοι είναι η εργασία, η γη, το κεφάλαιο, η επιχειρηματικότητα. Η ιδιοκτησία των συντελεστών παραγωγής επηρεάζει τις παραγωγικές σχέσεις κάθε κοινωνίας και άρα τη μορφή της. Η μορφή της κοινωνίας (το κοινωνικό σύστημα) προσδιορίζεται από τον τρόπο με τον οποίο αυτή παράγει τα προϊόντα και από τις παραγωγικές σχέσεις που αναπτύσσονται. Έτσι, όταν λέμε αγροτική κοινωνία εννοούμε ότι η γη είναι ο κύριος συντελεστής παραγωγής και άρα παράγονται κυρίως αγροτικά προϊόντα, ενώ όταν λέμε βιομηχανική κοινωνία εννοούμε ότι ο κύριος όγκος της παραγωγής γίνεται από τη βιομηχανία και ότι ως συντελεστής παραγωγής κυριαρχεί το κεφάλαιο.

###  ΤΟ ΔΟΥΛΟΚΤΗΤΙΚΟ ΣΥΣΤΗΜΑ

**Το δουλοκτητικό σύστημα** υπήρχε στην αρχαιότητα (Αίγυπτο, Ελλάδα, Ρώμη) σύμφωνα με το οποίο βασικός συντελεστής παραγωγής είναι η γη και η εργασία σε αυτήν γίνονταν από δούλους οι οποίοι ανήκαν είτε στην ιδιοκτησία του κράτους όπως γινόταν στην Αίγυπτο και τη Μεσοποταμία, είτε ανήκαν σε ιδιώτες όπως στην αρχαία Ελλάδα και τη Ρώμη. Οι δούλοι δεν είχαν κανένα δικαίωμα, θεωρούνταν «πράγματα» από νομική άποψη, ο ιδιοκτήτης τους τους εκμεταλλευόταν όπως αυτός ήθελε.

###  ΤΟ ΦΕΟΥΔΑΡΧΙΚΟ ΣΥΣΤΗΜΑ

Η φεουδαρχική κοινωνία δημιουργήθηκε μέσα από το δουλοκτητικό σύστημα. Τα μεγάλα *φέουδα* δημιουργήθηκαν από τα *λατιφούντια*, δηλαδή εκτάσεις γης που αυτονομήθηκαν από τη Ρώμη και έγιναν μικρά κράτη με δικό τους στρατό. Σε αυτά τα αγροκτήματα δούλευαν πρώην δούλοι και ελεύθεροι αγρότες οι οποίοι σταδιακά έγιναν ***δουλοπάροικοι*** δεμένοι με τον φεουδάρχη και με τη γη την οποίαδεν μπορούσαν να εγκαταλείψουν. Ο ***φεουδάρχης*** ήταν ο *ευγενής* που διέθετε τον *οίκο* και μεγάλες εκτάσεις γης που νοίκιαζε στους ακτήμονες-αγρότες και τους δουλοπάροικους και έπαιρνε μεγάλο μέρος της σοδειάς (αρχικά σε είδος, έπειτα σε χρήμα) ως *ενοίκιο*.

.

###  ΚΑΠΙΤΑΛΙΣΤΙΚΟ ΣΥΣΤΗΜΑ

Τα βασικά χαρακτηριστικά του καπιταλιστικού συστήματος που βασίζεται στην ιδεολογία του ***φιλελευθερισμού*** (οικονομική ελευθερία – A. Smith), είναι:

α)η ***ατομική ιδιοκτησία*** και η ιδιωτική ***επιχειρηματικότητα*** με σκοπό το μέγιστο κέρδος,

β)ο ***ανταγωνισμός*** μεταξύ των επιχειρήσεων,

γ)η μισθωτή ***εργασία*** δηλαδή οι εργάτες πληρώνονται με βάση τον χρόνο που εργάζονται.

Στις πόλεις δημιουργήθηκε η ***αστική τάξη*** που απέκτησε οικονομική δύναμη και διεκδίκησε την πολιτική εξουσία μέσω της Γαλλικής Επανάστασης.

Το ***καπιταλιστικό σύστημα*** ουσιαστικά εγκαθιδρύθηκε με τη ***βιομηχανική επανάσταση*** στα μέσα του 19ου αιώνα όπου σε θεωρητικό επίπεδο εφαρμόστηκαν οι ιδέες του Άνταμ Σμιθ, δηλ. ο οικονομικός ***φιλελευθερισμός*** (ελεύθερη αγορά, ανταγωνισμός και επιδίωξη κέρδους) και όσον αφορά το οικονομικό επίπεδο με την ανακάλυψη της ατμομηχανής και την εισαγωγή της στην παραγωγή.

Από τις αρχές του 20ου αιώνα ο καπιταλισμός περνάει ***κρίση***, ο ανταγωνισμός μεταξύ των επιχειρήσεων περιορίζεται λόγω των πολυεθνικών και των ολιγοπωλίων. Μετά την οικονομική κρίση του 1929 παρεμβαίνει το κράτος στην οικονομία (***μικτό*** σύστημα) μέσω επενδύσεων, έργων υποδομής, προστασίας για θέματα ασφαλείας, υγείας και παιδείας για να αποφεύγονται οι κρίσεις.

 Λόγω της πετρελαϊκής κρίσης του 1973 εμφανίστηκε ο ***νεοφιλελευθερισμός[[1]](#footnote-1)*** που πιστεύει σε λιγότερες κρατικές παρεμβάσεις και σε ενίσχυση της ατομικής επιχειρηματικότητας. Παρά την ανάπτυξη του καπιταλισμού στις περισσότερες περιοχές του πλανήτη, υπάρχουν τεράστιες κοινωνικές ανισότητες και προβλήματα όπως φτώχεια και εξαθλίωση για την πλειοψηφία του παγκόσμιου πληθυσμού.

### 2.4 ΣΟΣΙΑΛΙΣΤΙΚΟ ΣΥΣΤΗΜΑ

Τα κοινωνικά προβλήματα που επέφερε ο καπιταλισμός τον 19ου αιώνα προκάλεσαν τον σοσιαλιστικό στοχασμό με εμπνευστές τους Μαρξ και Ένγκελς. Ο ***Μαρξ*** θεωρεί ότι πρέπει να υπάρξει ένα νέο οικονομικό σύστημα, ο **σοσιαλισμός**για να πάψει η εκμετάλλευση των εργατών από τους καπιταλιστές (βιομήχανοι-αστική τάξη) με βασικά χαρακτηριστικά:

1) **Κοινωνική ιδιοκτησία**: τα μέσα παραγωγής (εργοστάσια, γη κτλ) ανήκουν στο κράτος το οποίο ελέγχεται από την εργατική τάξη.

2) **Κρατικά σχεδιασμένη οικονομία,** δηλ. το κράτος παίρνει όλες τις οικονομικές αποφάσεις ώστε η παραγωγή των προϊόντων να γίνεται για τις ανάγκες των μελών της κοινωνίας και όχι για το ατομικό κέρδος.

3) ο καθένας να αμείβεται ανάλογα με την εργασία που προσφέρει.

Σκοπός του **σοσιαλισμού** είναι η σταδιακή εγκαθίδρυση της κομμουνιστικής κοινωνίας με χαρακτηριστικά:

α) την εξαφάνιση του κράτους,

β) την αταξική κοινωνία, δηλαδή δεν θα υπάρχουν κοινωνικές τάξεις και όλοι θα είναι ίσοι και

γ) τα προϊόντα θα μοιράζονται ανάλογα με τις ανάγκες του καθενός.

Για να γίνει αυτό, ο Μαρξ πίστευε ότι η εργατική τάξη πρέπει να αναλάβει επαναστατική δράση που θα καταργήσει τον καπιταλισμό και την εκμετάλλευση, θα εγκαθιδρύσει «τη δικτατορία του Προλεταριάτου» η οποία θα οδηγήσει εν τέλει στην αταξική-κομμουνιστική κοινωνία. Αυτό έγινε το 1917 με τη Ρωσική Επανάσταση που οδήγησε στην ίδρυση της Σοβιετικής Ένωσης με ηγέτη τον Λένιν και μοναδικό κόμμα στην εξουσία το κομμουνιστικό κόμμα.

# ΠΟΛΙΤΙΚΕΣ ΘΕΩΡΙΕΣ ΚΑΙ ΙΔΕΟΛΟΓΙΕΣ

Γενικά περί πολιτικής θεωρίας και ιδεολογίας

Η πολιτική θεωρία είναι η συστηματική περιγραφή του στόχου που επιδιώκει να επιτύχει μία πολιτική δράση. Κάθε πολιτική θεωρία υποστηρίζει μια ιδεολογία δηλαδή τον τρόπο με τον οποίο οι άνθρωποι ερμηνεύουν τον κόσμο και τα πράγματα.

 Η ***Ιδεολογία***:

α) είναι ένα σύστημα πολιτικών ιδεών και πεποιθήσεων που οδηγούν σε δράση ή και σε κάποιο κόμμα.

β) περιλαμβάνει στάσεις, αξίες, πρότυπα συμπεριφοράς.

γ) είναι άποψη για τον κόσμο που καλύπτει κάθε πλευρά της ζωής (κοσμοθεωρία) και διεκδικεί το μονοπώλιο της αλήθειας.

Η ιδεολογία ενός ατόμου διαμορφώνεται από την οικογένεια, τις παρέες, τα ΜΜΕ κτλ κατά τη διάρκεια της κοινωνικοποίησης. Στην πορεία της ζωής τους όμως τα άτομα, συχνά και τα κόμματα, μπορεί να αλλάζουν ιδεολογία κάτω από την επίδραση ιστορικών γεγονότων όπως ήταν η Γαλλική και η Ρωσική επανάσταση.

 Σε κάθε ιστορική περίοδο μία ιδεολογία μπορεί να κυριαρχεί έναντι των άλλων έχοντας πείσει την πλειοψηφία ότι αυτή εκφράζει την απόλυτη αλήθεια και τα συμφέροντα ολόκληρης της κοινωνίας. Η αίσθηση αυτή αποτελεί μία «ψευδή συνείδηση», γιατί παραβλέπει ότι υπάρχουν ζητήματα στα οποία η κυρίαρχη ιδεολογία δεν έχει λύσεις.

### 1. ΦΙΛΕΛΕΥΘΕΡΙΣΜΟΣ

Ο Φιλελευθερισμός υποστηρίζει την ελευθερία σε οικονομικό, κοινωνικό και πολιτικό επίπεδο. Πιο συγκεκριμένα υποστηρίζει:

α) την ελεύθερη διακίνηση ιδεών, ανθρώπων, κεφαλαίων και εμπορευμάτων.

β) δικαιώματα, όπως το εκλέγειν και εκλέγεσθαι, ατομική ιδιοκτησία, ελευθερία του λόγου και του Τύπου.

Γ ) το Σύνταγμα και την κοινοβουλευτική δημοκρατία με διάκριση των εξουσιών.

Ο φιλελευθερισμός διαμορφώθηκε στο πλαίσιο του **Διαφωτισμού** και εξέφραζε τα συμφέροντα της ανερχόμενης αστικής τάξης (έμποροι, βιοτέχνες, αργότερα βιομήχανοι) έναντι των φεουδαρχών.

Ο Τζον Λοκ μίλησε για τα φυσικά δικαιώματα του ανθρώπου όπως η ζωή, η ελευθερία, η ιδιοκτησία και για την ανάγκη σύναψης ενός κοινωνικού συμβολαίου για την προστασία των δικαιωμάτων και την διατήρηση της κοινωνικής ισορροπίας. Ο Λοκ θεωρείται ο ιδρυτής του πολιτικού φιλελευθερισμού και πίστευε ότι οι εκλογές αποτελούν το μέσο για την σύναψη του κοινωνικού συμβολαίου. Έτσι ο φιλελευθερισμός προέβαλε το πολίτευμα της αντιπροσωπευτικής κοινοβουλευτικής δημοκρατίας που επικράτησε τον 200 αιώνα στον δυτικό κόσμο με κύρια στοιχεία του την ελεύθερη οικονομία και την κοινοβουλευτική δημοκρατία.

###  2. ΣΟΣΙΑΛΙΣΜΟΣ

Η Σοσιαλιστική σκέψη αναπτύχθηκε κυρίως ως κριτική στην βιομηχανική επανάσταση και τον καπιταλισμό λόγω των κοινωνικών προβλημάτων ( φτώχεια, εξαθλίωση εργατών) που αυτός επέφερε.

Ξεκίνησε με τον ουτοπικό σοσιαλισμό που πίστευε στην δημιουργία μιας κοινωνίας με ισότητα και αδελφοσύνη μέσα από το σχηματισμό κοινοτήτων και την συναίνεση- όχι την σύγκρουση-των κοινωνικών τάξεων.

Αντίθετα ο Μαρξ και ο Ένγκελς δημιούργησαν τον επιστημονικό σοσιαλισμό όπου επιχειρεί την επιστημονική ανάλυση (κριτική) της καπιταλιστικής κοινωνίας και βλέπει την λύση των κοινωνικών προβλημάτων του καπιταλισμού όχι στην συνεργασία αλλά στην σύγκρουση των κοινωνικών τάξεων.

Η εργατική τάξη πρέπει, σύμφωνα με τον Μαρξ, να αναλάβει επαναστατική δράση για να ανατρέψει τον καπιταλισμό και την εκμετάλλευση και να εγκαθιδρύσει τον ***σοσιαλισμό*** με τα εξής βασικά χαρακτηριστικά:

1) κοινωνική ιδιοκτησία, δηλαδή τα μέσα παραγωγής (εργοστάσια, κεφάλαιο κλπ) ανήκουν στο κράτος, το οποίο ελέγχεται από την εργατική τάξη.

2) ο καθένας θα αμείβεται ανάλογα με την εργασία του.

3) κρατικά σχεδιασμένη οικονομία, ώστε η παραγωγή να γίνεται για τις ανάγκες των μελών της κοινωνίας και όχι για το ατομικό κέρδος, ενώ το πλεόνασμα θα επενδύεται ξανά στην παραγωγή.

Απώτερος σκοπός του σοσιαλισμού είναι η δημιουργία της αταξικής ***κομμουνιστικής*** κοινωνίας, με χαρακτηριστικά:

α. την εξαφάνιση του κράτους.

β. την εξαφάνιση των κοινωνικών τάξεων, δηλαδή θα είναι όλοι ίσοι.

γ. τα προϊόντα θα μοιράζονται ανάλογα με τις ανάγκες του καθενός.

### 3. ΑΝΑΡΧΙΣΜΟΣ

Βασίζεται στην ιδέα της κατάργησης του κράτους το οποίο θεωρείται ως θεσμός καταπίεσης, καταναγκασμού και ανελευθερίας. Σύμφωνα με τους θεωρητικούς του αναρχισμού το κράτος έχοντας το μονοπώλιο άσκησης νόμιμης βίας ελέγχει και ασκεί αυταρχισμό, χειραγώγηση και αλλοτρίωση. Ο αναρχισμός είναι κομμάτι του σοσιαλισμού, ο ιδρυτής του ο Προυντόν θεωρούσε την ιδιοκτησία ως κλοπή, και ότι το κράτος πρέπει να καταργηθεί και η οικονομία να οργανωθεί σε συνεταιρισμούς. Ο Προυντόν διαφώνησε με τον Μαρξ και υποστήριξε ότι το κράτος πρέπει να καταργηθεί εντελώς και όχι απλά να τεθεί στον έλεγχο των εργατών. Άλλοι θεωρητικοί του αναρχισμού ήταν οι Ρώσοι Μπακούνιν και Κροπότκιν και ο Ιταλός Μαλατέστα.

Συνοπτικά τα κοινά χαρακτηριστικά των θεωρητικών του αναρχισμού είναι:

α) η κατάργηση της ατομικής ιδιοκτησίας στα μέσα παραγωγής.

β) η οργάνωση της παραγωγής με βάση ενώσεις και συνεταιρισμούς παραγωγών ή κοινωνικές οργανώσεις.

γ) κατάργηση του κράτους και της κοινοβουλευτικής δημοκρατίας με εγκαθίδρυση της άμεσης Δημοκρατίας.

### 4. ΦΑΣΙΣΜΟΣ

Είναι η ιδεολογία του κινήματος που δημιούργησε ο Μουσουλίνι στην Ιταλία και ο Χίτλερ στην Γερμανία. Ο φασισμός είναι συνώνυμο του αυταρχισμού, της άρνησης κάθε άλλης άποψης, της έλλειψης ελευθερίας, της επιβολής με την βία και με την προπαγάνδα.

Βασικές απόψεις του φασισμού:

α)το έθνος είναι η ανώτατη αξία ( εθνικισμός) και αυτό στρέφει το ένα έθνος εναντίον των άλλων.

β) προωθεί την συνεργασία μεταξύ των κοινωνικών τάξεων και αρνείται την πάλη των τάξεων. Ακόμα προωθεί ένα ισχυρό κράτος που ελέγχει τα πάντα με την ηγεσία ενός αρχηγού (στον οποίο οφείλεται τυφλή υπακοή).

γ) ασκεί κριτική στον καπιταλισμό της ελεύθερης αγοράς και της επιδίωξης του κέρδους και προτείνει την κρατική παρέμβαση όπου όλες οι επαγγελματικές ομάδες θα συνεργάζονται με σκοπό την ανάπτυξη του έθνους. Η κριτική αυτή αρχικά έδωσε ερείσματα στους εργάτες. Στην πορεία όμως οι επιχειρηματίες πλούτιζαν ενώ τα επαγγελματικά σωματεία διαλύθηκαν, ακόμα και δια της βίας.

δ) στρατιωτική οργάνωση της κοινωνίας υπό την καθοδήγηση του αρχηγού που δεν αφήνει περιθώρια για άλλες πολιτικές ιδέες.

ε) προωθεί τον ρατσισμό με απόψεις για την ανωτερότητα και την καθαρότητα του έθνους σε σχέση με άλλα έθνη και φυλές. Συγκεκριμένα οι ναζί στην Γερμανία καταδίωξαν μειονότητες και φυλές όπως οι Εβραίοι, οι Ρομά, οι ομοφυλόφιλοι κλπ. τους οποίους και εξόντωναν μαζικά. Θηριωδίες από τον ναζισμό έχει ζήσει και η Ελλάδα στην διάρκεια της κατοχής.

1. Με κύριους εκφραστές τον πρόεδρο Ρέιγκαν στις ΗΠΑ και την πρωθυπουργό Μ. Θάτσερ στην Μ. Βρετανία την δεκαετία του ‘80. [↑](#footnote-ref-1)